NG Kerk hou landswyd dag van gebed | Netwerk24
Deur Nadine Theron 09 Februarie 2018 18:49
Kerkklokke sal Woensdag klokslag om 12:00 oor die hele Suid-Afrika as simbool van verootmoediging te midde van die Kaapse waterkrisis beier.
Gebedsbyeenkomste sal landwyd, en selfs by die Suid-Afrikaanse gemeente in Londen, gehou word op versoek van die NG Kerk se sinode in die Wes-Kaapland. Woensdag is Aswoensdag, die begin van Lydenstyd.
Gemeentes van die NG Kerk sal Woensdag hul kerkklokke laat beier wanneer 'n gebedsdag te midde van die waterkrisis gehou word.
Volgens 'n verklaring van dié sinode is die beplande "Dag van Verootmoediging" – en voortgaande fokus op gemeentelede se diepe afhanklikheid van God vir die duur van Lydenstyd – deel van die Kerk (tesame met ander kerklike en ekumeniese vennote) se poging om sinvol en gelowig op die waterkrisis te reageer.
Die dag is 'n geleentheid waar die NG Kerk graag wil uitreik na hulle wat die swaarste deur hierdie uitdagings getref word. Hulle wil in geloof hande vat en deur hul netwerke 'n vangnet vir almal bied wat deur die waterkrisis geraak word.
"Daar is nie enkelvoudige antwoorde nie," lui die Kerk se verklaring.
Verskeie aspekte word as riglyne vir die biddag ingesluit:
"Ons is oortuig daarvan dat ons kan en moet bid vir reën as uitkoms op kort termyn;
"Ons sal ons egter ook voor God moet verootmoedig. God het dikwels in die verlede juis die klimaat gebruik om met sy kinders op 'n geloofsreis te gaan. Vandag is dit nie anders nie.
"Ons sal moet bid vir beter bestuur, beplanning en innovering en onsself ook daartoe verbind. Dit geld vir die owerhede, landbou, sakeondernemings, kerke, skole en huishoudings.
"Ons sal ons moet verbind tot 'n veel meer sensitiewe verhouding met die natuur."
Nioma Venter, 'n predikant in die sinode se diens vir Diaconia (omgeediens), sê: "Ons kan nooit weer onverskillig met ons bronne en die natuur kan omgaan nie."
Luidens die verklaring kan "gemeenskappe waar daar pastorale sorg benodig word, met gerustheid by ons predikante om hulp aanklop".
Die Kerk herinner ook sy lede aan die ramphulpfonds.
Gemeentes kan deur die diensgroep Diaconia aansoek doen om ramphulp.
"Hoewel dit finansiële hulp is, behoort die benadering steeds pastoraal te wees."
Nelis Janse van Rensburg, voorsitter van die van die NG Kerk se moderamen, praat Sondagoggend op RSG se Sondagjoernaal om 07:15 oor Aswoensdag se gebeds- en verootmoedigingsgeleenthede.
Meer oor: Ng Kerk | Nelis Janse Van Rensburg | Waterkrisis | Godsdiens | Droogte | Biddag | Dag Zero